CELEX: 32018D1228(01)
Language: el
Date: 2018-12-10 00:00:00
Title: Απόφαση του προεδρείου του Ευρωπαϊκού Κοινοβουλίου, της 10ης Δεκεμβρίου 2018, που τροποποιεί τα Μέτρα Εφαρμογής του Καθεστώτος των Βουλευτών του Ευρωπαϊκού Κοινοβουλίου

28.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 466/8
               
            
         ΑΠΟΦΑΣΗ ΤΟΥ ΠΡΟΕΔΡΕΙΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
         της 10ης Δεκεμβρίου 2018
         που τροποποιεί τα Μέτρα Εφαρμογής του Καθεστώτος των Βουλευτών του Ευρωπαϊκού Κοινοβουλίου
         (2018/C 466/02)
         ΤΟ ΠΡΟΕΔΡΕΙΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ειδικότερα το άρθρο 223 παράγραφος 2,
         Έχοντας υπόψη το Καθεστώς των Βουλευτών του Ευρωπαϊκού Κοινοβουλίου (1),
         Έχοντας υπόψη το άρθρο 25 παράγραφος 2 του Κανονισμού του Ευρωπαϊκού Κοινοβουλίου,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 69 παράγραφος 1 των Μέτρων Εφαρμογής του Καθεστώτος των Βουλευτών του Ευρωπαϊκού Κοινοβουλίου (2) («τα Μέτρα Εφαρμογής»), τα ποσά των επιστρεφόμενων εξόδων ταξιδίου, η ημερήσια αποζημίωση και η αποζημίωση γενικών εξόδων μπορούν να αναπροσαρμόζονται τιμαριθμικά κατ’ έτος από το Προεδρείο μέχρι μέγιστου ποσοστού ίσου προς το ετήσιο ποσοστό πληθωρισμού της Ευρωπαϊκής Ένωσης του Οκτωβρίου του προηγουμένου έτους που δημοσιεύεται από τη Eurostat.
                  
               
                     (2)
                  
                  
                     Το ποσοστό πληθωρισμού στην Ευρωπαϊκή Ένωση για την περίοδο από τον Οκτώβριο 2017 έως τον Οκτώβριο 2018, όπως ανακοινώθηκε από τη Eurostat στις 16 Νοεμβρίου 2018, ανέρχεται σε 2,2 %. Τα νέα ποσά που προκύπτουν από την αναπροσαρμογή που είναι αναγκαία για να ληφθεί υπόψη το ανωτέρω ποσοστό πληθωρισμού θα τεθούν σε ισχύ από 1ης Ιανουαρίου 2019 και τα Μέτρα Εφαρμογής θα πρέπει να τροποποιηθούν αναλόγως.
                  
               
                     (3)
                  
                  
                     Σύμφωνα με το άρθρο 69 παράγραφος 2 των Μέτρων Εφαρμογής, το μέγιστο ποσό των εξόδων βουλευτικής επικουρίας που αναλαμβάνονται για τους προσωπικούς συνεργάτες που προβλέπονται στο άρθρο 33 παράγραφος 4 των Μέτρων Εφαρμογής, αναπροσαρμόζεται, εάν χρειαστεί, τιμαριθμικά κατ’ έτος με βάση στοιχεία που καταρτίζονται κατ’ εφαρμογή του άρθρου 65 του Κανονισμού Υπηρεσιακής Κατάστασης των Υπαλλήλων της Ευρωπαϊκής Ένωσης, ο οποίος θεσπίζεται με τον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου (3).
                  
               
                     (4)
                  
                  
                     Η Επιτροπή όρισε, στο πλαίσιο αυτό, το ποσοστό αναπροσαρμογής για το 2018 σε 1,7 %. Επομένως, το μέγιστο μηνιαίο ποσό που αναλαμβάνεται για τα έξοδα βουλευτικής επικουρίας θα πρέπει να αυξηθεί σε 24 943 EUR, με ισχύ από 1ης Ιουλίου 2018.
                  
               
                     (5)
                  
                  
                     Λαμβάνοντας υπόψη τους λογαριασμούς του Επικουρικού (Προαιρετικού) Ταμείου Συντάξεων, κρίνεται αναγκαίο να ληφθεί μια σειρά αναπόφευκτων, από οικονομική άποψη, μέτρων με σκοπό τη βελτίωση της βιωσιμότητας του Επικουρικού (Προαιρετικού) Ταμείου Συντάξεων, την αντιμετώπιση του αυξανόμενου προβλήματος ρευστότητας και τη μείωση του αναλογιστικού ελλείμματος και των αρνητικών συνεπειών για τον ευρωπαίο φορολογούμενο.
                  
               
                     (6)
                  
                  
                     Για τον σκοπό αυτό, και προκειμένου να προστατευθούν τα κεκτημένα δικαιώματα των δικαιούχων που ήδη λαμβάνουν σύνταξη, οι όροι χορήγησης της επικουρικής σύνταξης για τους δικαιούχους οι οποίοι, την 1η Ιανουαρίου 2019, δεν πληρούν ακόμη όλες τις προϋποθέσεις για να λάβουν σύνταξη, θα πρέπει να τροποποιηθούν ως εξής: το όριο ηλικίας συνταξιοδότησης για τους δικαιούχους του καθεστώτος (προαιρετικής) επικουρικής σύνταξης θα πρέπει να αυξηθεί στα 65 έτη, αντί των 63 ετών που ισχύει σήμερα, και θα πρέπει να θεσπισθεί εισφορά 5 % σε όλες τις πληρωμές συντάξεων για συντάξεις που θεμελιώνονται μετά την 1η Ιανουαρίου 2019. Τα μέτρα αυτά συνιστούν τα κατά το δυνατόν λιγότερο παρεμβατικά μέτρα για τα ενδιαφερόμενα πρόσωπα,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τα μέτρα εφαρμογής τροποποιούνται ως εξής:
            
                        1)
                     
                     
                        Στο άρθρο 15, το στοιχείο γ) αντικαθίσταται από το ακόλουθο κείμενο:
                        
                                    «γ)
                                 
                                 
                                    σε περίπτωση μετακίνησης με ιδιωτικό αυτοκίνητο, με ανώτατο όριο επιστροφής 1 000 χλμ. ανά ταξίδι μετάβασης ή επιστροφής 0,53 EUR ανά χλμ., με προσαύξηση ίση προς την τιμή της απαιτούμενης διέλευσης με οχηματαγωγό πλοίο ή αντίστοιχης μεταφοράς με άλλο μέσο.».
                                 
                              
                  
                        2)
                     
                     
                        Στο άρθρο 20 παράγραφος 1, το στοιχείο α) αντικαθίσταται από το ακόλουθο κείμενο:
                        
                                    «α)
                                 
                                 
                                    για το τμήμα της διαδρομής μεταξύ 0 και 50 χλμ.: 23,63 EUR·».
                                 
                              
                  
                        3)
                     
                     
                        Το άρθρο 22 τροποποιείται ως εξής:
                        
                                    α)
                                 
                                 
                                    η παράγραφος 1 αντικαθίσταται από το ακόλουθο κείμενο:
                                    
                                       «1.   Το μέγιστο ετήσιο ποσό επιστροφής των εξόδων ταξιδίου τα οποία πραγματοποιούνται στις περιπτώσεις που προβλέπονται στο άρθρο 10 παράγραφος 1 στοιχείο β) ορίζεται σε 4 454 EUR.».
                                    
                                 
                              
                                    β)
                                 
                                 
                                    Το πρώτο εδάφιο της παραγράφου 3 αντικαθίσταται από το ακόλουθο κείμενο:
                                    
                                       «3.   Το μέγιστο ετήσιο ποσό επιστροφής των εξόδων ταξιδίου που όντως πραγματοποιούνται στο πλαίσιο των επίσημων ταξιδιών τα οποία πραγματοποιούν οι πρόεδροι επιτροπών ή υποεπιτροπών για να συμμετάσχουν σε διασκέψεις ή εκδηλώσεις οι οποίες αφορούν θέμα ευρωπαϊκού χαρακτήρα που συνδέεται με τις αρμοδιότητες της επιτροπής ή υποεπιτροπής τους και οι οποίες έχουν κοινοβουλευτική διάσταση, ορίζεται σε 4 454 EUR. Για τη συμμετοχή απαιτείται η προηγούμενη εξουσιοδότηση του Προέδρου του Κοινοβουλίου, ύστερα από επαλήθευση των διαθέσιμων κεφαλαίων εντός του ορίου του προαναφερθέντος κατ’ ανώτατο όριο ποσού.».
                                    
                                 
                              
                  
                        4)
                     
                     
                        Στο άρθρο 24, η παράγραφος 2 αντικαθίσταται από το ακόλουθο κείμενο:
                        
                           «2.   Εάν η επίσημη δραστηριότητα λαμβάνει χώρα σε έδαφος της Ένωσης, οι βουλευτές εισπράττουν πάγια αποζημίωση που ορίζεται σε 320 EUR.».
                        
                     
                  
                        5)
                     
                     
                        Στο άρθρο 26, η παράγραφος 2 αντικαθίσταται από το ακόλουθο κείμενο:
                        
                           «2.   Το μηνιαίο ποσό της αποζημίωσης σύμφωνα με το άρθρο 25 ορίζεται σε 4 513 EUR.».
                        
                     
                  
                        6)
                     
                     
                        Στο άρθρο 33, η παράγραφος 4 αντικαθίσταται από το ακόλουθο κείμενο:
                        
                           «4.   Το μέγιστο μηνιαίο ποσό των εξόδων που αναλαμβάνονται για όλους τους προσωπικούς συνεργάτες που αναφέρονται στο άρθρο 34 ορίζεται σε 24 943 EUR.».
                        
                     
                  
                        7)
                     
                     
                        Το άρθρο 76 τροποποιείται ως εξής:
                        
                                    α)
                                 
                                 
                                    η παράγραφος 1 αντικαθίσταται από το ακόλουθο κείμενο:
                                    
                                       «1.   Η καταβλητέα στους πρώην βουλευτές ή σε άλλους δικαιούχους επικουρική σύνταξη σύμφωνα με τα άρθρα 1, 3 και 4 του παραρτήματος VII των ρυθμίσεων ΕΑΒ πριν από την 1η Ιανουαρίου 2019 εξακολουθεί να καταβάλλεται σύμφωνα με το εν λόγω παράρτημα ως είχε έως τις 31 Δεκεμβρίου 2018.»·
                                    
                                 
                              
                                    β)
                                 
                                 
                                    η παράγραφος 2 αντικαθίσταται από το ακόλουθο κείμενο:
                                    
                                       «2.   Η επικουρική σύνταξη η οποία την 1η Ιανουαρίου 2019 δεν έχει ακόμη καταστεί καταβλητέα υπολογίζεται και καταβάλλεται σύμφωνα με τα άρθρα 1 και 2 του παραρτήματος VII των κανονιστικών ρυθμίσεων ΕΑΒ υπό τους ακόλουθους όρους και παρεκκλίσεις:
                                       
                                                   α)
                                                
                                                
                                                   η επικουρική σύνταξη είναι καταβλητέα από την πρώτη ημέρα του ημερολογιακού μήνα που ακολουθεί την ημερομηνία κατά την οποία ο βουλευτής φθάνει στην ηλικία των 65 ετών·
                                                
                                             
                                                   β)
                                                
                                                
                                                   η σύνταξη υπόκειται σε ειδική εισφορά ύψους 5 % του ονομαστικού ποσού της καταβλητέας σύνταξης. Η εισφορά είναι άμεσα καταβλητέα στο Επικουρικό (Προαιρετικό) Ταμείο Συντάξεων.»·
                                                
                                             
                                 
                              
                                    γ)
                                 
                                 
                                    προστίθεται η ακόλουθη παράγραφος:
                                    
                                       «2α.   Η επικουρική (προαιρετική) σύνταξη για τους λοιπούς δικαιούχους σύμφωνα με τα άρθρα 3 και 4 του παραρτήματος VII των ρυθμίσεων ΕΑΒ, η οποία την 1η Ιανουαρίου 2019 δεν έχει καταστεί ακόμη καταβλητέα, υπόκειται σε ειδική εισφορά ύψους 5 % του ονομαστικού ποσού της καταβλητέας σύνταξης. Η εισφορά είναι άμεσα καταβλητέα στο Επικουρικό (Προαιρετικό) Ταμείο Συντάξεων.».
                                    
                                 
                              
                  
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            Η παρούσα απόφαση τίθεται σε εφαρμογή από την 1η Ιανουαρίου 2019, με εξαίρεση το άρθρο 1 παράγραφος 6, το οποίο ισχύει από την 1η Ιουλίου 2018.
         
         
            (1)  Απόφαση 2005/684/ΕΚ, Ευρατόμ του Ευρωπαϊκού Κοινοβουλίου της 28ης Σεπτεμβρίου 2005 για τη θέσπιση του καθεστώτος των βουλευτών του Ευρωπαϊκού Κοινοβουλίου (ΕΕ L 262 της 7.10.2005, σ. 1).
         
            (2)  Απόφαση του Προεδρείου του Ευρωπαϊκού Κοινοβουλίου, της 19ης Μαΐου 2008 και 9ης Ιουλίου 2008, σχετικά με τα Μέτρα Εφαρμογής του Καθεστώτος των Βουλευτών του Ευρωπαϊκού Κοινοβουλίου (ΕΕ C 159 της 13.7.2009, σ. 1).
         
            (3)  ΕΕ L 56 της 4.3.1968, σ. 1.